《次韵何任叟正字馆中试茶》
宋代·张扩

金柈猥称槟榔珍，藿食未辨污吾唇。茶丁妙写犀銙真，排方似吾骄华绅。

为君走碾飏微尘，羊肠声乾行只轮。柘罗裁绢素缕匀，筒丝巧织霜后筠。

中贮刀圭护百神，乳花初幻人间春。计君别品尚绝伦，完璧不受敌国嗔。

白虹夜气干秋旻，把玩自觉舌生津。天衢小草搜八垠，蒙山顾渚亦怀新。

香歇色坏非法身，妖星森索避北辰。不须会稡权群臣，龙翔凤翥登严宸。

向来策勋自有人，君其问诸脩水滨。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。